**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ**

**АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНЫ**

**03 ДУГААР САРЫН 23-НЫ ӨДӨР /ЛХАГВА ГАРАГ/-ИЙН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Хэлэлцсэн асуудал** | **Хуудасны дугаар** |
| **1.** | **Хуралдааны товч тэмдэглэл:** | 1-3 |
| **2.** | **Хуралдааны дэлгэрэнгүй тэмдэглэл:**  | 4-10 |
|  | 1.Ажлын хэсэг байгуулах тухай Байнгын хорооны тогтоолын төсөл /Тагнуулын байгууллагын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийг нэгдсэн хуралдаанаар хэлэлцүүлэх | 4-6 |
| 2.Монгол Улс, Азийн хөгжлийн банк хоорондын зээлийн хэлэлцээрүүд /Уур амьсгалын өөрчлөлтөд тэсвэртэй, тогтвортой мал аж ахуйг хөгжүүлэх төсөл/-ийн төсөл, /Засгийн газар 2022.01.13-ний өдөр ирүүлсэн, зөвшилцөх, санал, дүгнэлтээ Аюулгүй байдал, гадаад бодлогын байнгын хороонд хүргүүлнэ/ | 6-10 |

***Монгол Улсын Их Хурлын 2022 оны хаврын ээлжит чуулганы***

***Аюулгүй байдал, гадаад бодлогын байнгын хорооны***

***03 дугаар сарын 23-ны өдөр /Лхагва гараг/-ийн***

***хуралдааны товч тэмдэглэл***

 Аюулгүй байдал, гадаад бодлогын байнгын хорооны дарга Б.Баттөмөр ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 13 гишүүн хүрэлцэн ирж, 68.4 хувийн ирцтэйгээр хуралдаан 12 цаг 24 минутад Төрийн ордны “Жанжин Д.Сүхбаатар” танхимд эхлэв.*

*Чөлөөтэй: Ш.Адьшаа, П.Анужин Б.Дэлгэрсайхан, Ц.Сэргэлэн, Д.Цогтбаатар;*

*Эмнэлгийн чөлөөтэй: Х.Баделхан.*

***Нэг.Ажлын хэсэг байгуулах тухай Байнгын хорооны тогтоолын төсөл /****Тагнуулын байгууллагын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийг нэгдсэн хуралдаанаар хэлэлцүүлэх бэлтгэл хангах, санал, дүгнэлтийн төсөл боловсруулах үүрэг бүхий/*

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Аюулгүй байдал, гадаад бодлогын байнгын хороо хариуцсан ахлах зөвлөх Ж.Чимгээ, референт Б.Гандиймаа нар байлцав.

Тогтоолын төсөлтэй холбогдуулан Улсын Их Хурлын гишүүдээс асуулт, санал гараагүй болно.

**Б.Баттөмөр**: “Тагнуулын байгууллагын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийг нэгдсэн хуралдаанаар хэлэлцүүлэх бэлтгэл хангах, санал, дүгнэлтийн төсөл боловсруулах үүрэг бүхий ажлын хэсэг байгуулах тухай” Байнгын хорооны тогтоолын төслийг батлах санал хураалт явуулъя.

Зөвшөөрсөн: 8

Татгалзсан: 5

Бүгд: 13

61.5 хувийн саналаар Байнгын хорооны тогтоол батлагдлаа.

Ажлын хэсгийн ахлагчаар Б.Энх-Амгалан, гишүүдэд Улсын Их Хурлын гишүүн Х.Булгантуяа, Н.Наранбаатар, Н.Энхболд, Б.Пүрэвдорж нар орж ажиллахаар тогтов.

 *Уг асуудлыг 12 цаг 34 минутад хэлэлцэж дуусав.*

Байнгын хорооны дарга Б.Баттөмөр хэлэлцэх асуудлын дараалалд орсон Монгол Улс, Азийн хөгжлийн банк хоорондын зээлийн хэлэлцээрүүд /Уур амьсгалын өөрчлөлтөд тэсвэртэй, тогтвортой мал аж ахуйг хөгжүүлэх төсөл/-ийг, мөн Монгол Улс, Азийн хөгжлийн банк хоорондын Хөтөлбөрийн хэлэлцээр /Жижиг зардлыг санхүүжүүлэх хөтөлбөр/-ийн төслүүдийг танилцуулах Засгийн газрын гишүүн хуралтай тул өнөөдрийн хэлэлцэх асуудлын дарааллаас хойшлуулъя гэсэн горимын санал гаргав.

**Б.Баттөмөр**: Горимын саналыг дэмжье гэсэн санал хураалт явуулъя.

Зөвшөөрсөн: 6

 Татгалзсан: 7

 Бүгд: 13

 46.2 хувийн саналаар горимын санал дэмжигдээгүй тул уг асуудлуудыг хэлэлцэхээр тогтов.

***Хоёр.Монгол Улс, Азийн хөгжлийн банк хоорондын зээлийн хэлэлцээрүүд /Уур амьсгалын өөрчлөлтөд тэсвэртэй, тогтвортой мал аж ахуйг хөгжүүлэх төсөл/-ийн төсөл*** */Засгийн газар 2022.01.13-ны өдөр ирүүлсэн,* ***зөвшилцөх,*** *санал, дүгнэлтээ Аюулгүй байдал, гадаад бодлогын байнгын хороонд хүргүүлнэ/*

Хэлэлцэж буй асуудалтай холбогдуулан Хүнс, хөдөө аж ахуй, хөнгөн үйлдвэрийн сайд З.Мэндсайхан, Хүнс, хөдөө аж ахуй, хөнгөн үйлдвэрийн яамны Төрийн нарийн бичгийн дарга Т.Жамбалцэрэн, Сангийн яамны Санхүүгийн бодлогын газрын дарга Б.Сүх-Очир, мөн яамны Хууль, эрх зүйн газрын дарга З.Энхболд, Эдийн засгийн хөгжлийн яамны Хөгжлийн санхүүжилт, нэгдсэн төлөвлөлтийн газрын дарга И.Батхүү, Хүнс, хөдөө аж ахуй, хөнгөн үйлдвэрийн яамны Мал аж ахуйн бодлогын хэрэгжилтийг зохицуулах газрын дарга Д.Батмөнх нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Аюулгүй байдал, гадаад бодлогын байнгын хороо хариуцсан ахлах зөвлөх Ж.Чимгээ, референт Б.Гандиймаа нар байлцав.

Хүнс, хөдөө аж ахуй, хөнгөн үйлдвэрийн сайд З.Мэндсайхан, Монгол Улс, Азийн хөгжлийн банк хоорондын зээлийн хэлэлцээрүүд /Уур амьсгалын өөрчлөлтөд тэсвэртэй, тогтвортой мал аж ахуйг хөгжүүлэх төсөл/-ийг Улсын Их Хурлын гишүүдийн саналыг тусгаад, Засгийн газар дээр дахин ярилцах шаардлагатай болсон тул өнөөдрийн хэлэлцэх асуудлын дарааллаас хойшлуулъя гэсэн санал хэлэв.

Дээрх саналтай холбогдуулан Улсын Их Хурлын гишүүн Н.Наранбаатар, Н.Энхболд, Д.Бат-Эрдэнэ, Б.Энх-Амгалан нар үг хэлэв.

**Б.Баттөмөр**: Монгол Улс, Азийн хөгжлийн банк хоорондын зээлийн хэлэлцээрүүд /Уур амьсгалын өөрчлөлтөд тэсвэртэй, тогтвортой мал аж ахуйг хөгжүүлэх төсөл/-ийг хэлэлцэхийг хойшлуулъя гэсэн саналыг дэмжье гэсэн санал хураалт явуулъя.

Зөвшөөрсөн: 8

 Татгалзсан: 5

 Бүгд: 13

 61.5 хувийн саналаар дэмжигдсэн тул уг асуудлыг хойшлуулав.

Байнгын хорооны дарга Б.Баттөмөр Монгол Улс, Азийн хөгжлийн банк хоорондын Хөтөлбөрийн хэлэлцээр /Жижиг зардлыг санхүүжүүлэх хөтөлбөр/-ийн төслийг Эдийн засгийн байнгын хорооны хуралдаанаар хэлэлцэж дуусаагүй тул мөн хойшлуулж байгааг Улсын Их Хурлын гишүүдэд мэдэгдэв.

 Байнгын хорооны хуралдаанаар 2 асуудал хэлэлцэв.

Хуралдаан 36 минут үргэлжилж, 19 гишүүнээс 13 гишүүн хүрэлцэн ирж, 68.4 хувийн ирцтэйгээр 13 цаг 00 минутад өндөрлөв.

**Тэмдэглэлтэй танилцсан:**

АЮУЛГҮЙ БАЙДАЛ, ГАДААД БОДЛОГЫН

БАЙНГЫН ХОРООНЫ ДАРГА Б.БАТТӨМӨР

 **Тэмдэглэл хөтөлсөн:**

 ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ П.МЯДАГМАА

**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНЫ 03 ДУГААР САРЫН 23-НЫ ӨДӨР / ЛХАГВА ГАРАГ/-ИЙН ХУРАЛДААНЫ**

 **ДЭЛГЭРЭНГҮЙ ТЭМДЭГЛЭЛ**

**Б.Баттөмөр:** Эрхэм гишүүдийнхээ энэ өдрийн амар амгаланг эрж мэндчилье.

Байнгын хорооны гишүүдийн ирц бүрдсэн учраас Аюулгүй байдал, гадаад бодлогын байнгын хорооны 2022 оны 3 дугаар сарын 23-ны өдрийн хуралдааныг нээснийг мэдэгдье.

Байнгын хорооны хуралдаанаар хэлэлцэх асуудлыг танилцуулъя.

Нэгдүгээрт, Монгол Улс, Азийн хөгжлийн банк хоорондын зээлийн хэлэлцээрүүд /Уур амьсгалын өөрчлөлтөд тэсвэртэй, тогтвортой мал аж ахуйг хөгжүүлэх төсөл/-ийн төсөл, Засгийн газар 2022.01.13-ний өдөр ирүүлсэн, зөвшилцөх ийм асуудал байгаа.

Хоёрдугаарт, Монгол Улс, Азийн хөгжлийн банк хоорондын Хөтөлбөрийн хэлэлцээр, /Жижиг зардлыг санхүүжүүлэх хөтөлбөр/-ийн төсөл, Засгийн газар 2022.01.13-ний өдөр ирүүлсэн, зөвшилцөх,

Гурав дахь асуудал нь Байнгын хорооны тогтоолын төсөл. Тагнуулын байгууллагын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийг Байнгын хорооны болон чуулганы нэгдсэн хуралдаанаар хэлэлцүүлэх бэлтгэлийг хангах, санал дүгнэлтийн төсөл боловсруулах үүрэг бүхий ажлын хэсэг байгуулах тухай байна. Ийм гурван асуудал байна. Хэлэлцэх асуудлын талаар өөр саналтай гишүүд байна уу? Алга байна.

Асуудалдаа оръё.

Нэг дэх асуудал байна. Монгол Улс, Азийн хөгжлийн банк хоорондын зээлийн хэлэлцээрүүд /Уур амьсгалын өөрчлөлтөд тэсвэртэй, тогтвортой мал аж ахуйг хөгжүүлэх төсөл/-ийн төсөл, зөвшилцөх.

Ажлын хэсгийн бүрэлдэхүүнийг оруулъя.

Эдийн засгийн байнгын хороон дээр нэг дэх асуудлыг хэлэлцэж арай дуусаагүй байна.

Гурав дахь асуудлаа хэлэлцэж байя. Цаг хэмнэх үүднээс.

Гурав дахь асуудал нь бол Улсын Их Хурлын чуулганы 2022 оны 3 дугаар сарын 17-ны өдрийн нэгдсэн хуралдаанаар Тагнуулын байгууллагын тухай хуульд нэмэлт, өөрчлөлт оруулах тухай хуулийн төсөл нь хамт өргөн мэдүүлсэн хуулийн төслүүдийг үзэл баримтлалын хүрээнд хэлэлцэхийг дэмжиж, төслийг анхны хэлэлцүүлэгт бэлтгүүлэхээр Аюулгүй байдал, гадаад бодлогын байнгын хороонд шилжүүлсэн.

Иймд Тагнуулын байгуулалцан тухай хуульд өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийг Байнгын хорооны болон чуулганы нэгдсэн хуралдааны хэлэлцүүлэх бэлтгэл ажлыг хангах, санал, дүгнэлтийн төсөл боловсруулах үүрэг бүхий ажлын хэсгийг Байнгын хорооны тогтоолоор байгуулах тухай асуудлыг хэлэлцье.

Ажлын хэсэгт орж ажиллах хүсэлтэй Улсын Их Хурлын гишүүн Нямаагийн Энхболд одоо илэрхийлсэн байгаа. Улсын Их Хурлын гишүүний Энх-Амгалан болон Энхболд гэсэн хоёр одоо нэр дэвшигч байна. Одоогийн байдлаар ийм хоёр нэр дэвших санал өгөөд байгаа.

Санал гаргаад байгаа. Ажлын хэсэгт орж ажиллах саналтай Их Хурлын гишүүд нэрсээ өгнө үү. Наранбаатар орж байна, Энх-Амгалан гишүүн орж ирлээ, гурав байхад болно.

Дөрөв байхад болно шүү дээ. Тав дахь нь хэн байх юм? Үгүй ээ, тэгэхдээ сондгой байж байж. Булгантуяа орчихдог юм уу? Үгүй ээ, яах вэ орчих оо. Булгантуяаг оруулаад ингээд таван гишүүнийг. Тийм, дэд хэсгийг та нар байгуулчихна шүү дээ.

Тийм ажлын эцэст хэсгийн ахлагчаар ажиллах саналтай гишүүд байна уу? Улсын Их Хурлын гишүүн Энхболд ажлын хэсгийг ахалж ажиллах саналтай байгаагаа илэрхийлсэн. Улсын Их Хурлын чуулганы нэгдсэн хуралдааны үеэр Улсын Их Хурлын гишүүн Б.Энх-Амгалангийн нэр бас яригдсан.

Энхболд гишүүнд микрофон өгье.

**Н.Энхболд:** Энэний түрүүчийн хэлэлцэх эсэхийг ярьсан хурал дээр би ажлын хэсэгт нь оръё оо, ахлаад ажилласан ч болно оо гэж саналаа хэлж байсан юм. Тэгээд чуулган дээр хэлэлцэх эсэхийг ярих үеэр бас Их Хурлын дарга энэ ажлын хэсгийг бол Энх-Амгалан гишүүн ахлаад явсан ч болох юм гэж хэлж байсан юм байна лээ. Миний хувьд бол өө би тэгье ингэе гээд зүтгээд байх юм байхгүй. Амка гишүүн өөрөө би ахлаад явчихъя гэвэл би ахлуулаад явуулахад болохгүй юм байхгүй. Байхгүй шүү.

**Б.Баттөмөр:** Ойлголоо.

Тогтоолын төсөлтэй холбогдуулж асуулт асуух гишүүд байна уу? Алга байна. Санал хураалт явуулъя аа. Ажлын хэсэг байгуулагдах тухай Байнгын хорооны тогтоолын төслийг танилцуулъя.

Монгол Улсын Их Хурлын тухай хуулийн 25 дугаар зүйлийн 25.5 дахь хэсгийг үндэслэсэн Аюулгүй байдал, гадаад бодлогын байнгын хорооноос тогтоох нь Монгол Улсын Засгийн газраас 2022 оны 3 дугаар сарын 4-ний өдөр Улсын Их Хуралд өргөн мэдүүлсэн Тагнуулын байгууллагын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Зэвсэгт хүчний тухай хуульд нэмэлт, өөрчлөлт оруулах тухай, Гүйцэтгэх ажлын тухай хуульд нэмэлт, өөрчлөлт оруулах, Тагнуулын байгууллагын тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуулийн төслийг Байнгын хороо болон чуулганы нэгдсэн хуралдаанаар хэлэлцүүлэх бэлтгэл хангах, санал дүгнэлтийн төсөл боловсруулах үүрэг бүхий ажлын хэсгийг дараах бүрэлдэхүүнтэйгээр байгуулсугай.

Ажлын хэсгийн ахлагч Б.Энх-Амгалан, гишүүдэд Улсын Их Хурлын гишүүн Булгантуяа, Улсын Их Хурлын гишүүн Наранбаатар, Их Хурлын гишүүн Н.Энхболд, Их Хурлын гишүүн Пүрэвдорж гэсэн ийм таван хүний бүрэлдэхүүнтэйгээр байгуулах санал байна.

Хоёр дахь нь бол ажлын хэсэгт мэргэжил, арга зүйн туслалцаа үзүүлэх чиглэлээр холбогдох байгууллагуудаас мэргэжлийн хүмүүсийг татаж ажиллахыг ажлын хэсгийн ахлагч Энх-Амгаланд даалгасугай гэсэн зөвшөөрсүгэй гэсэн ийм тогтоолын төсөл байна.

Санал хураалт явуулахад ирц боломжтой байна уу? Тогтоолын төсөлтэй холбогдуулан саналтай гишүүн байна уу? Алга байна.

Санал хураалт явуулчхаж болохоор байна.

Санал хураалт явуулъя. Ажлын хэсэг байгуулах тухай Байнгын хорооны төслийг баталъя гэсэн томьёоллоор санал хураалт явуулъя аа.

Санал хураалт явуулъя. Санал хураалтад 13 гишүүн оролцож, 8 гишүүн зөвшөөрч 61.5 хувийн саналаар тогтоолын төсөл дэмжигдэж байна. Ингээд Байнгын хорооны тогтоол батлагдлаа.

Одоо хоёр зээлийн хэлэлцээрийг зөвшилцөх ийм зээлийн хэлэлцээр байгаа. Эхнийх нь бол хэлэлцэгдсэн. Эхний асуудал бол дэмжих боломжгүй гэсэн шийдвэр гарсан байна.

Сангийн сайд Засгийн газрын хуралтай гээд явчихсан байна. Хүнс хөдөө аж ахуйн сайд хоёр дахь асуудал дээрээ байгаа юм байна. Тэгэхээр зэрэг бид нар энэ хүн байхгүй учраас энийг хойшлуулчих уу? Санал хураалт явуулъя.

Ирэх долоо хоногийн гурав дахь өдөр хүртэл түр хойшлуулъя гэсэн томьёоллоор санал хураалт явуулъя. Хоёулангий нь. Одоо танилцуулахгүй хүн байхгүй.

 Тэгвэл энэ санал бол дэмжигдсэнгүй, хойшлуулъя гэсэн санал дэмжигдсэнгүй. 13 гишүүн оролцож 7 гишүүн татгалзаж 46.4 хувиар санал дэмжигдсэнгүй ээ.

Тэгээд одоо хэлэлцье ээ, хэлэлцээд дуусгая аа. **Монгол Улс, Азийн хөгжлийн банк хоорондын зээлийн хэлэлцээрүүд /Уур амьсгалын өөрчлөлтөд тэсвэртэй, тогтвортой мал аж ахуйг хөгжүүлэх төслийн төсөл/ Засгийн газар 2022 оны 1 дүгээр сарын 13-ны өдөр ирүүлсэн, зөвшилцөх ийм асуудлыг хэлэлцэнэ.**

Энэ Байнгын хорооны санал, дүгнэлтийг уншаад танилцуулчих уу яах вэ? Хойшлоогүй, дэмжигдсэнгүй хойшлуулъя гэсэн санал. Энэ тийм дүгнэлтээ танилцуулж байх уу? Сангийн сайдыг дуудъя аа? Хөдөө аж ахуйн сайд, Сангийн сайд хоёрын аль нэгийг нь дуудъя.

Сангийн сайдыг дуудъя. Хүнс, хөдөө аж ахуй, хөнгөн үйлдвэрийн сайдын аль нэгийг дуудъя. Эдийн засгийн хөгжлийн яамны төлөөлөл орж ирж байна.

Монгол Улс, Азийн хөгжлийн банк хоорондын зээлийн хэлэлцээрүүд, уур амьсгалын өөрчлөлт, тэсвэртэй, тогтвортой мал аж ахуй хөгжүүлэх төслийн төсөл зөвшилцөх ийм асуудал байгаа.

Ажлын хэсгийн бүрэлдэхүүнийг танилцуулъя. Энхсайхан Хүнс, хөдөө аж ахуй, хөнгөн үйлдвэрийн сайд, Сүх-Очир Сангийн яамны Санхүүгийн бодлогын газрын дарга, Энхболд Сангийн яамны Хууль зүйн газрын дарга, Батхүү Эдийн засгийн хөгжлийн яамны Хөгжлийн санхүүжилтийн газрын Хөгжлийн санхүүжилт нэгдсэн төлөвлөлтийн газрын дарга, Жамбалцэрэн Хүнс, хөдөө аж ахуй, хөнгөн үйлдвэрийн яамны Төрийн нарийн бичгийн дарга. Жамбалцэрэн дарга аа, суучих. Батмөнх Мал аж ахуйн бодлогын газрын мэргэжилтэн гэсэн ийм бүрэлдэхүүнтэй ажлын хэсэг ирсэн байна.

Төслийн талаарх танилцуулгыг Хүнс, хөдөө аж ахуй, хөнгөн үйлдвэрийн сайд Мэндсайхан хийнэ ээ.

**З.Мэндсайхан:** Байнгын хорооны дарга, Улсын Их Хурлын гишүүдтэй энэ Азийн хөгжлийн банкны уур амьсгалын өөрчлөлтөд тэсвэртэй, тогтвортой мал аж ахуйг хөгжүүлэх төслийн 30 сая ам.долларын хөнгөлөлтийн эх үүсвэрийг хэрэгжүүлэхээр Төсвийн байнгын хороо, Эдийн засгийн байнгын хороогоор хэлэлцүүлээд гишүүд бас тодорхой зарчмын байр сууриа илэрхийлсэн. Ийм учраас энэ асуудлыг Засгийн газар дээрээ эргэж ярилцаад азийн хөгжлийн банк санхүүжүүлэгчтэйгээ дахин одоо өөрчилсний үндсэн дээр буцааж оруулж ирэх ийм хүсэлт, ийм шийдэлтэй байна аа. Тэгэхээр энийг хүлээж авч энэ асуудлыг хойшлуулж өгнө үү гэсэн хүсэлт тавьж байна.

**Б.Баттөмөр:** Хүнс, хөдөө аж ахуйн сайд хойшлуулъя гэсэн санал тавьж байгаа юм байна. Тэгэхээр манай гишүүдийн зүгээс хэлэх, санал хэлье Наранбаатар гишүүнээр тасалъя. Наранбаатар гишүүнд өгье микрофон.

**Н.Наранбаатар:** Хойшлуулъя гэдгийг юу гэж ойлгох вэ? Дахиж яагаад одоо эргэж засаж залруулна гэж ойлгох уу? Юу гэж ойлгох вэ?

**Б.Баттөмөр:** Тийм засна. Ер нь бол дахиж хэлэлцээр байгуулъя. Ер нь бол энэ Азийн хөгжлийн банкнаас авах 30 сая доллар гэдэг бол Монголын эдийн засаг, ялангуяа хөдөө аж ахуйд их чухал ач холбогдолтой. Одоо оруулж ирж байгаа энэ төслийн агуулга нь бол бас болохгүй байгаа юм. Эдийн засгийн байнгын хороон дээр дэмжигдээгүй юм. Тэгэхээр энэ асуудлыг бол дахиж одоо тэр Азийн хөгжлийн банктайгаа яриад Засгийн газрын хуралдаанаар оруулаад тэгээд оруулж ирэх юм.

**Н.Наранбаатар:** Тэгвэл дахиж одоо хойшлуулах саналтай байна. Тэгэхдээ бас энэ танилцуулга энэ зорилгоо чиглэлээ бас өөрчилж орж ирэх зайлшгүй шаардлагатай байна. Төсвийг бол уншсан дөрвөн аймгийн хорин суманд юм байна, тэгээд Өмнөговь ороогүй байна. Уур амьсгалын өөрчлөлт, бэлчээрийн талхагдалт цөлжилттэй хамгийн одоо нүүр тулж байгаа аймгаас нэг ч сум нь орж ирээгүй байгаа.

Тийм учраас энэ төслийнхөө зорилго чиглэл энийгээ одоо тодорхой болго оо. Судалгаагаа сайн хий. Эрсдэлийн үнэлгээгээ сайн хий. Тэгж байж орж ирэхгүй бол одоо наадах чинь зорилгоо олоогүй, байгаа олоогүй л ийм зүйл орж ирж байна. Хийх ажлуудаа бас тодорхой судалгаа тооцоо явуулахгүй бол 14 мянган малын хашаа барина, 14 мянган үсний агуулах барина энэ тэр гээд сая бол малчидтай уулзаад ингээд явж байхад малын хашаа бариад өгөөч гэсэн нэг ч санал жишээ нь байхгүй л байгаа байхгүй юу. Худаг ус ялангуяа говийн бүсэд байгаа малчид бол худаг усны хэрэгцээ шаардлага байна. Өвс тэжээл хэрэгтэй байна, өвс тэжээлийн ургамал тарих хэрэгтэй байна. Малын эрүүл мэнд сайжруулах хэрэгтэй байна. Шүлхий өвчний асуудал гээд ингээд олон асуудлууд ярьж байсан. Тэгээд энэ рүү чиглэгдсэн байхаар явахгүй бол гаднын зээл тусламж олдсоны хэрээр аваад ингээд одоо зарцуулаад байх Монгол Улсын өрийн тааз чинь улам нэмэгдээд эргээд энэ чинь төлөгдөх. Мэдээж татвар төлөгчдийн мөнгөөр төлөгдөнө гээд ингээд асуудал байна.

Малчдадаа ямар хувиар ямар зээл өгөх юм, хэдий хугацааны зээл өгөх юм, ямар төсөл хөтөлбөр хэрэгжүүлэх юм гээд. Ингээд тодорхой бус зүйлүүд бол маш их байна аа. Бид нар одоо зээлийг нэгэнт хүүтэй эргэн төлөгдөх нөхцөлтэй зээл авч байгаа нөхцөлд үр ашигтай, яг байгаа олсон ийм зүйлүүд л одоо зарцуулах Шаардлагатай байна л гэж саналаа хэлмээр байна.

**Б.Баттөмөр:** Энхболд гишүүн.

**Н.Энхболд:** Яах вэ, ерөнхийдөө ийм зээл авч болно оо. Яагаад би тэгж байна гэхээр нэгдүгээрт бид нар урт хугацааны дунд хугацааны зорилгууд дотроо мал аж ахуйгаа хөгжүүлэх, хөдөө аж ахуйгаа хөгжүүлэх, үр ашгийг нь дээшлүүлэх ийм зорилтууд тавьчихсан байж байгаа. Тэгээд энд бол мэдээж одоо хөрөнгө мөнгө хэрэгтэй. Тэгэхдээ яг сая би Наранбаатар гишүүний хэлсэнтэй, бас зарим талаар санал нийлж байна. Энэ яг юунд зарцуулах гэж байгааг нь арай жаахан өөрчилмөөр л санагдаад байгаа юм. Тэгээд хэрэв Засгийн газар энийгээ одоо Их Хурлаас түр хэлэлцэхийг нь хойшлуулаад дахиж нэг ярина гэж байгаа бол тэр юман дээрээ их анхаарах хэрэгтэй байна аа. Одоо мал хувьчлагдаад өчнөөн олон жил болчихсон байхад одоо малын хашааг бариулъя гэдэг тийм юм эс үгүй бол энэ буруу томьёолоод биччихсэн юм уу? Тэгж ярьж байгаа малчин байхгүй шүү, ерөөсөө байхгүй. Сая чинь энийг яригдахаас өмнө нийгмийн сүлжээгээр хүртэл зөндөө олон юм явчихлаа шүү дээ.

Тэгэхээр энэ энийг Засгийн газар дахиж хэлэлцэх үедээ их анхаараарай гэж би хэлмээр байна. Бас нэг зүйл юу вэ гэхээр энэ малчдын бүлэг байгуулна гээд ийм бүлэгт зориулаад 14 мянган хадлангийн талбай, өвсний агуулах барина гэнэ. Хадлангийн талбай барина ч гэж юу гэж байгаа юм, би тэрийг нь сайн ойлгохгүй байна. Усны агуулах барих тухай асуудал яригдаж байгаа юм байна.

Тэгэхээр энэ малчдын бүлэг гэдэг бол өөрөө тийм статус нь их тодорхой биш бүтэц шүү дээ. Сайн дурын үндсэн дээр ч юм шиг, нэг одоо бөөгнүүлээд хэдэн нэр цаасан дээр биччихдэг. Одоо мөнгө өгөөд байвал аваад зарцуулаад малчид бараг тэр бүлэг нь ч өөрөө зарцуулж мэдэхгүй. Тэр бүлгийг зохион байгуулсан гэж байгаа улсууд ч юм уу, дээрээс тэр зөвлөгөө өгч байгаа энэ ажлыг төсвийг хэрэгжүүлж байгаа энэ байгууллагууд ингээд тэр хавиар ингээд шигээд шингээд яваад байдаг. Яг малчдын бүлэг гэдэг ийм статустай юм Миний мэдэхээс байхгүй. Харин хоршоодоор дамжуулж энэ юмнуудыг хийх тухай Засгийн газрын удаа дараагийн шийдвэрүүд байгаа.

Хоршооны тухай хуулийг шинэчилсэн эрх үүргийг нь их тодорхой болгосон хуулийн этгээд болоод ажиллаад ингээд хариуцлага хүлээгээд үүрэг хүлээгээд явах ийм бүтэн бүхэл бүтэн ийм тогтолцоо, бүтэц нэгжүүд байж байгаа. Тэгээд дахиж ярихдаа энийг ч гэсэн бас ярих хэрэгтэй. Ийм тодорхойгүй нэгжүүдээр дамжуулж мөнгө зарцуулна гэдэг бол эргээд гарын салаагаар урсаад алга болдогтой яг адилхан. Энийг заавал анхаараарай засаг дээр дахиж ярихдаа. Тэр цаад газартайгаа гэрээ хэлэлцээр хийнэ гэвэл энийгээ ч бодож бодолцох хэрэгтэй.

Хөдөө аж ахуйн сайд энэ хоршооныхоо ач холбогдлыг илүү их сайн ойлгож байгаа байх гэж бодож байна. Гурав дахь бас дараа нь та нар ярихдаа анхаарах нэг зүйл байгаа. Энэ нөгөө зөвлөх үйлчилгээний зардал бас өндөр байна харьцангуй арван хувь гэж байна. 30 саяын чинь 3 сая нь зөвлөх үйлчилгээ нэртэй явчих нь байна шүү дээ. Тэгсэн мөртөө хажуугаар нь нөгөө сургалт, хэлэлцүүлэг хэлдэг юмнууд нь байж байгаа. Тэр нь одоо жоохон жоохон харьцангуй бага хувьтай. Зөвлөх үйлчилгээ болохоор учиргүй өндөр үнэтэй. Төслийн удирдлага, зөвлөх үйлчилгээ, эд нар гээд тусдаа тусдаа юм байснаас бид нар энүүнийг нь нэг зохион байгуулалтад оруулчхаж болдоггүй юм байх даа одоо болтол. Олон жил яригдаж байгаа юм энэ шүү дээ. Гаднаас зээл туслалцаа авахаар зөвлөх үйлчилгээ гэдэгт нь хамаг юм нь явчихдаг. Тэгээд энэ дээрээ энэ гурван юм дээр лав миний зүгээс анхаараарай гэж та бүхэнд бас санал.

**Б.Баттөмөр:** Бат-Эрдэнэ гишүүний микрофоныг өгье.

**Д.Бат-Эрдэнэ:** Эдийн засгийн байнгын хороон дээр энэ асуудлыг бас нэлээдгүй ярилцсан л даа. Тэгээд энэ асуудлыг засаг дээрээ бас нухацтай яриад орж ирэх ёстой байх даа. Энэ зөв байх. Тэгэхээр энэ 2018 онд өөрөө анх орж ирж байсан төсөл юм байна шүү дээ. Одоо дөрвөн жил өнгөрчихсөн. Нөхцөл байдлаас их өөр болсон байгаа. Тиймээс энэнээс өмнөх нөгөө иймэрхүү төслүүдийн үр дүн ямархуу байсан юм бэ гэдэг дээр нэлээн анхаарах ёстой байгаа юм. Тэгэхээр бид нар Хөгжлийн банкан дээр саяхан ингээд их хүндрэлүүдийг үзээд мэдээж хямдхан эх үүсвэрийг аж ахуйн нэгжүүд, хувь хүмүүс авдаг.

Эргээд төлөгдөж байгаа энэ нөхцөл байдал бол шал өөр болчхоод байгаа шүү дээ. Тэгэхээр ямарваа нэгэн энэ төсөл бол ер нь төсөвтэй агаар нэг л байхгүй юу. Зээл тусламж бол бид нар 15 жилийн дараа төлөх билүү. Өндөр 2 хувийн хүүтэй.

Тийм учраас энэ эдийн засгийнхаа үр өгөөжийг нэлээн анхаарсан юм хийгээч ээ. Тэгээд эдийн засгийн үр өгөөжийг нь анхаарахад юу хэрэгтэй вэ гэхээр бид нар 20 суманд хүчээр шахуу нэг тав таван тэрбум өгдөг биш. Яг энийг хийе ээ, мал аж ахуйгаа ингэж сайжруулъя аа. Үндсэн зорилго чинь нэг уур амьсгалын өөрчлөлтөд тэсвэртэй, тогтвортой үр ашигтай мал аж ахуйг хөгжүүлэхэд бий болгоход оршино оо гэсэн үндсэн зорилго байгаа шүү, төслийн зорилго. Тэгэхээр энэ зорилгод нийцсэн бас бүс нутагт амьдарч, ажиллаж байгаа юмаа бас үр дүнтэй аваад явъя. Монгол Улсынхаа эдийн засагт бас нэг дандаа нэг үнэгүй халамж маягаар мөнгө авдаг биш эргээд үр дүнтэй энэ аж ахуйг бий болгодог бусдадаа үлгэр жишээ болж ажилладаг, иймэрхүү нэг юм хийж чаддаг хүмүүсийг анхаарсан иймэрхүү л төслийг бол зүгээр юм уу гэж бодож байгаа юм. Ямарваа нэгэн ийм эдийн засгийн үр дүнтэй байхгүй бол зүгээр нэг ийм хөнгөлөлттэй зээл, тусламж бол нэг яг ийм сонгуулийн ийм тогтолцоотой байгаа үед яг тойрог руугаа зөөх нь тэр гишүүн бүрийн буруу биш, болчхоод байгаа юм л даа.

Тэгэхээр энэ асуудлыг салбар хариуцсан сайд бас өөрөө аж ахуйн ажлыг нэлээн мэддэг хүн, тиймийн хувьд ингээд үр ашигтай, эргээд бас энийг чинь төлнө бид нар. Тэгээд энэ дээр нэлээн тооцоотой ТЭЗҮ бизнес төлөвлөгөө гэсэн энэ талынх нь юмыг нэлээн анхаарч хийгээрэй л гэж хэлье. Тэгээд энийг хойшлуулаад тэгээд сайн ярилцах хэрэгтэй байгаа. Энэ төсөл бол хэрэгтэй төсөл.

**Б.Баттөмөр:** Энх-Амгалан гишүүнд микрофон өгье.

**Б.Энх-Амгалан:** Нэг зүйлийг л бид нар нэг их сайн анхаарах хэрэгтэй байгаа юм л даа. Юу юм гэхээр энэ олон улсын зээл Монгол Улсад ашигтай юу, үгүй юу гэдгийг бас сайн харж байж авч байхгүй бол ерөөсөө яг зээлийнх нь төслийн дагуу ингээд шууд авъя гэдэг бол бас байж болохгүй зүйл л гэж бодоод байх юм. Нөгөө мал маллахаа Марксизмаар заалгахгүй гэдэг шиг одоо малынхаа хашааг барихыг одоо Азийн хөгжлийн банкны зөвлөх үйлчилгээгээр заалгаад бид нар одоо яах вэ дээ. Энэ 14 мянган малчдын малын хашаа хороог сайжруулна. 466 малчдын бүлэгт зориулаад хадлангийн талбай, өвсний агуулах барих замаар малын тэжээлийг сайжруулна, 20 сумын бэлчээрийн нөөц газрыг байгуулна. Гурван аймаг дундын бэлчээрийн нөөц газрыг байгуулна гэхээр одоо нөгөө бэлчээр эзэмших юм руугаа явчих гээд байнаа даа цаашдаа. Та нар минь энийгээ сайн бодохгүй бол бусад аймгийн чинь малчид одоо энэ дээр нэлээн юм ярьж босож ирнэ шүү дээ. Энэ 466 тэгээд одоо энэ миний бэлчээр, энэ миний хадлангийн талбай, энэ рүү та нар орж болохгүй гэдэг юм руугаа орох юм уу гэдэг юм руу явна. Тэгээд энэ чинь 11 мянга 660 малчны эрүүл мэндийг сайжруулна гэнэ үү. Ийм ийм янз янзын сонин сонин юмнууд байна аа. Та хэд маань энийгээ нэг дахин сайн хараарай. Энэ тэгээд дахиж орж ирэхээр бол юу яана даа.

Зээлийн чинь хэлэлцээр өөрчлөгдөхгүй бол яг энэ хэлбэрээр орж ирээд бол бас хэцүү юм байна шүү дээ. Эсвэл энийгээ их зөв тайлбарлахгүй бол яг энүүгээр орж ирэх юм бол энэ нэг дөрвөн аймгийн 20 суманд л юм хийх юм байна гээд л. Тэгээд л асуудал нь яг одоо ингээд сая ам болгоноос нь ус гардаг Архангайд та нар худаг гаргана гэж юу байдаг юм бэ? Тэр Өмнөговьд чинь тэр Говь-Алтайд чинь байхгүй шүү дээ. Хүмүүс ярьдаг нь үнэн байхгүй юу. Худаг байхгүй шүү дээ.

Тийм учраас энэ нөхцөл байдлуудаа нэлээн сайн харж, та хэд маань зээлийнхээ хэлэлцээрийг хийхдээ их зөв хийгээрэй. Тэгээд тэр зөвлөх үйлчилгээ бол одоо арай хэтэрнэ ээ. Энэ сургалт ер нь гаднын зээлүүд дандаа тэгдэг шүү дээ. Зөвлөх үйлчилгээ, сургалт, тэгээд нөгөө үйл ажиллагааны зардалдаа ингээд л ихэнх мөнгийг нь аваад явчихдаг. Тэгээд яах вэ? Нэг төслийн үр ашиг нь нэг 30 хувьтай үлдвэл үлдээд л. Одоо ингэж нэг зээл авдаг цаг бол дэлхийд өнгөрчихлөө шүү дээ. Энэ чинь валютын сангийн чинь бусад газрууд, бүр ингээд хаагаад өөрсдийнхөө юм руу ороод ингээд мөнгөн дээр мөнгө хийдэг юмыг одоо ингээд өөгшүүлдгээ одоо болих ёстой юм.

Тийм учраас энийгээ та бүхэн маань сайн харж, дахиж орж ирэхдээ нэлээн нухацтай судалж оруулж ирээрэй л гэж хэлэх гээд байгаа юм.

**Б.Баттөмөр:** Гишүүд үг хэлж дууслаа.

Одоо энэ төслийг Монгол Улс, Азийн хөгжлийн банк хоорондын зээлийн хэлэлцээрүүдийг одоо хойшлуулъя гэсэн томьёоллоор санал хураалт явуулъя аа. Хэлэлцүүлгийг хойшлуулъя.

Санал хураалтад 13 гишүүн оролцож, 8 зөвшөөрч, 61.5 хувийн саналаар санал дэмжих гэж байна.

Санал хураалт явуулна. Энэ сая Эдийн засгийн байнгын хороон дээр хоёр дахь асуудал байгаа шүү дээ. Тэр юу гэсэн байгаа. Монгол Улс, Азийн хөгжлийн банк хоорондын хэлэлцээрийг сая Эдийн засгийн байнгын хороогоор хэлэлцээд хойшлуулчихсан байна. Тэгэхээр манай Байнгын хороо бас хойшлуулъя гэсэн санал хураалт явахгүй гэсэн.

Орж ирээгүй учраас санал хураалт байхгүй. Тэгнэ. Энэ бол хойшлогдож байна аа. Өнөөдрийн хуралдаан хэлэлцэх асуудлаа хэлэлцэж дууссан тул өндөрлөж байна аа. Хуралдаа идэвхтэй оролцсон гишүүддээ баярлалаа.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ БУУЛГАЖ,

ХЯНАСАН: ШИНЖЭЭЧ П.МЯДАГМАА